Diari Oficial de la Generalitat Valenciana


Sumari del DOGV 297, del 21-10-1985 (1985/805131)

DECRET 152/1985, de 4 d'octubre, del Consell de la Generalitat Valenciana, pel qual es aprovat el Reglament Orgànic i Funcional de la Presidència.
--------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1985/10/04/152/dof/vci/html**

### Dades del document

Número de DOGV
:   297

Data del DOGV
:   21-10-1985

Secció del DOGV
:   DISPOSICIONS GENERALS

Número del document
:   1985/805131


Data del document
:   04-10-1985

Organisme emissor
:   Presidència de la Generalitat

Tipus de document
:   Decret

Anàlisi jurídica

Decret 152/1985, de 4 d'octubre, del Consell de la Generalitat Valenciana, pel qual és aprovat el Reglament Orgánic i Funcional de la Presidència.  
El Decret del Consell 114/1985, de 25 de juliol, establia la nova composició del Govern Valencià, i l'adequava a les noves transferències rebudes, així com a les que seran assumides a curí termini.   
Un criteri bàsic de la nova estructura del Govern Valencià fou la potenciació de la tasca directora i coordinadora del President sobre els diversos departaments. Per tal de complir aquest objectiu, hom considera necessari d'efectuar una major coordinació de les reunions de Secretaris Generals exercida per l'àrea del President, des d'un nivell directiu superior a aquests. Amb aquesta finalitat, completant el que disposa el Decret esmentat, es crea la Subsecretaria de Govern, que assumeix aquesta funció, així com les pròpies de la Secretaria General de la Presidència.  
Finalment, aquest Reglament pretén d'integrar en una sola norma les funcions dels diversos òrgans dependents directament de la Presidència del Consell, que fins ara eren regulats pel Decret 36/1984, de 2 d'abril, de la Conselleria de Governació, l'Ordre de 7 de juny de 1985, de la Conselleria de la Presidència, i el Decret 114/1985, de 25 de juliol, sobre nova estructura del Govern Valencià.   
En atenció d'aquests motius, amb la deliberació prèvia del Consell de la Generalitat Valenciana, en reunió celebrada el dia 4 d'octubre de 1985, i a proposta del seu President,  
DECRETE:  
TITOL I  
Dels òrgans de la Presidència  
CAPITOL I  
De la Presidència de la Generalitat  
Article primer  
El President de la Generalitat, en l'exercici de les funcions com a President del Govern Valencià, en dirigeix i coordina les accions, sense perjudici de les atribucions i les responsabilitats de cada Conseller.   
La Presidència de la Generalitat exercirà directament funcions executives en matèria de relacions amb els ciutadans, mitjans de comunicació social, seguretat, protecció civil, relacions judicials, espectacles, associacions i inspecció de tots els Serveis de l'Administració de la Generalitat Valenciana.   
Article segon  
Al President de la Generalitat, com a President del Govern Valencià, corresponen les funcions i atribucions establertes en l'article 16 de la Llei de la Generalitat Valenciana 5/1983. de 30 de desembre, de Govern Valencià.   
Article tercer  
El President de la Generalitat, en relació amb l'àrea executiva de la Presidència, assumeix les funcions establertes en l'article 35 de la Llei 5/1983, de 30 de desembre, de Govern Valencià, les quals podran ser delegades en els Subsecretaris, segons l'article 68 de la Llei esmentada.   
CAPITOL II  
De l'organització de la Presidència  
Article quart  
El nivell directiu de la Presidència, sota la direcció superior del President, s'estructura en:   
1. El Gabinet del President, amb les Direccions Generals de Relacions Informatives i Ciutadanes i de Mitjans de Comunicació Social.   
2. La Subsecretaria Tècnica, amb les Direccions Generals d'Interior i de Relacions Institucionals.   
3. La Subsecretaria de Govern, amb la Secretaria General i el Secretariat del Govern.   
4. La Inspecció General de Serveis, amb el Gabinet Tècnic de la Inspecció.   
Les persones que ostenten els òrgans de nivell directiu de la Presidència seran nomenades per Decret del Consell, a proposta del President. Desplegaran les funcions i atribucions que determina la Llei de la Generalitat Valenciana 5/1983, de 30 de desembre, de Govern Valencià.   
Les substitucions de Subsecretaris per vacant, absència o malaltia seran resoltes pel President. Les substitucions entre els altres nivells directius seran resoltes pels Subsecretaris en el seu àmbit d'actuació.   
Tot sense perjudici de les delegacions previstes en l'article 68 de la Llei de la Generalitat Valenciana 5/1983, de 30 de desembre, de Govern Valencià.   
Com a òrgan col·legiat per a assistir el President es constitueix el Consell de Direcció, format pels Subsecretaris i, si convé, els Directors Generals.   
TITOL II  
De l'estructura i les funcions dels serveis centrals  
CAPITOL I  
Del Gabinet del President  
Article cinqué  
El Gabinet del President es configura com el conjunt d'unitats per a l'assistència directa i personal al President, el manteniment de les relacions informatives de la Generalitat Valenciana, les relacions amb els ciutadans i el desenvolupament dels mitjans de comunicació social a la Comunitat Valenciana.   
Article sisé  
Al front del Gabinet del President hi haurà un Director, amb rang de Subsecretari.   
Dependrà directament d'aquest la Secretaria del President, amb rang de Servei, que és la unitat encarregada de realitzar totes les tasques de suport administratiu que necessite l'activitat del President de la Generalitat, desplegant especialment els treballs de correspondència, protocol i relacions públiques.   
Article seté  
El Gabinet del President s'estructura en els òrgans directius següents:   
1. La Direcció General de Relacions Informatives i Ciutadanes.   
2. La Direcció General de Mitjans de Comunicació Social.   
Secció 1a.   
De la Direcció General de Relacions Informatives i Ciutadanes  
Article vuité  
La Direcció General de Relacions Informatives i Ciutadanes té atribuïdes les competències en matèria de relacions del Govern Valencià amb els mitjans de comunicació social quant a emissió d'informació i recepció i anàlisi de la informació en general; edició o coordinació de les publicacions del Govern Valencià, i en especial del Diari Oficial de la Generalitat Valenciana; promoció i divulgació, a través d'accions i campanyes, del coneixement de la realitat valenciana i de les seues Institucions; l'impuls de la participació ciutadana i el foment de l'associacionisme.   
Article nové  
La Direcció General de Relacions Informatives i Ciutadanes s'estructura en les unitats següents:   
-El Servei de Relacions Informatives.   
-El Servei de Publicacions.   
-El Servei de Relacions Ciutadanes.   
Article deu  
El Servei de Relacions Informatives té per objecte les relacions informatives amb els mitjans de comunicació, la preparació i la coordinació de la difusió d'informació provinent de la Generalitat, i la documentació i l'anàlisi de les informacions sobre la Institució.   
Article onze  
El Servei de Publicacions s'encarrega de la preparació i edició o coordinació de les publicacions de la Generalitat Valenciana, i especialment de la preparació i edició del seu Diari oficial, així com de la promoció i difusió d'aquestes.   
Article dotze  
El Servei de Relacions Ciutadanes té per objecte informar i sensibilitzar els ciutadans sobre la realitat valenciana i les seues institucions d'autogovern, realitzar campanyes i accions institucional s, fomentar la participació i l'associacionisme ciutadans i canalitzar cap als òrgans competents les peticions i reclamacions dirigides a la Presidència de la Generalitat.   
Secció 2a.  
De la Direcció General de Mitjans de Comunicació Social  
Article Tretze  
La Direcció General de Mitjans de Comunicació Social te atribuït de posar en marxa i tutelar els serveis públics de comunicació social de la Generalitat Valenciana, la preparació de la normativa referent als mitjans de comunicació i la publicitat, l'aplicació del règim jurídic dels mitjans de comunicació social i les relacions de la Generalitat Valenciana amb aquests, llevat de les de caràcter informatiu.   
Article catorze  
La Direcció General de Mitjans de Comunicació Social està integrada per les unitats següents:   
-El Servei Tècnic de Coordinació i Estudis.   
-El Servei de Mitjans de Comunicació Social.   
Article quinze  
Al Servei Tècnic de Coordinació i Estudis correspon la realització d'estudis i investigacions sobre temes referents a tots els sectors de la comunicació social i especialment sobre l'aplicació de les noves tecnologies.   
Li correspon igualment la participació i el suport tècnic a l'establiment dels serveis públics de comunicació social dependents de la Generalitat Valenciana.   
Article setze  
Al Servei de Mitjans de Comunicació Social correspon l'aplicació del règim jurídic dels mitjans de comunicació social i especialment la tramitació d'expedients referents a les subvencions a la premsa i la concessió d'emissores de radiodifusió en freqüència modulada.   
CAPITOL II  
De la Subsecretaria Tècnica  
Article disset  
La Subsecretaria Tècnica té com a funcions l'assessorament tècnic al President i l'exercici de les competències d'interior, justícia, protecció civil i relacions institucionals.   
Article divuit  
Depenent directament del Subsecretari Tècnic, l'Assessoria Tècnica, amb categoria de Servei, es configura com a unitat d'estudi i assessorament de tota l'àrea de la Presidència, i en especial per a l'atenció del President.   
Particularment li corresponen les funcions següents: analitzar el nivell de desenvolupament de les Institucions i les competències estatutàries, preparar i efectuar estudis i programes de les especialitats socioeconòmiques, formar i mantenir una base de dades estadístiques i un fons de documentació, sense perjudici de les competències de la Conselleria d'Economia i Hisenda en matèria estadística.   
Article dinou  
La Subsecretaria Tècnica s'estructura en els òrgans directius següents:   
-La Direcció General d'Interior.   
-La Direcció General de Relacions Institucionals.   
Secció 1a.  
De la Direcció General d'Interior  
Article vint  
1. La Direcció General d'Interior és el centre directiu encarregat de gestionar i executar les competències atribuïdes a la Generalitat Valenciana en matèria de fundacions, no assignades expressament a uns altres departaments, associacions, consultes populars i electorals, justícia, espectacles i seguretat de la Generalitat Valenciana.   
2. Igualment li pertoca la direcció i la gestió de les actuacions que desplegue la Generalitat Valenciana en matèria de protecció civil, i la coordinació que sobre altres Administracions Públiques li puga correspondre, en els termes que establesca la Llei.   
Article vint-i-u  
La Direcció General d'Interior s'estructura en les unitats següents:   
-El Servei de Protecció Civil.   
-El Servei de Seguretat.   
-El Servei d'Assumptes Judicials i Electorals.   
-El Servei d'Associacions i Espectacles.   
Article vint-i-dos  
El Servei de Protecció Civil és l'encarregat d'organitzar les actuacions que desplegue la Generalitat Valenciana en matèria de protecció civil, d'acord amb la normativa vigent.   
Pertoca a aquest Servei:   
a) Elaborar i actualitzar plans i projectes per a la protecció de persones, instal·lacions i béns d'interés general en cas de sinistre o catàstrofe.   
b) Realitzar campanyes d'orientació de l'opinió pública, en coordinació amb la Direcció General de Relacions Informatives i Ciutadanes, i promoure la creació d'agrupacions de col·laboradors voluntaris.   
c) Dissenyar, elaborar i impartir activitats de formació i perfeccionament en la matèria, a tots els nivells.  
d) Prestar assessorament i assistència tècnica en matèria de protecció civil a entitats públiques i privades.   
e) Coordinar i dirigir les actuacions preventives i operatives dels serveis dependents de la Generalitat Valenciana en cas de sinistre 0 catàstrofe, d'acord amb la normativa vigent.   
f) Elaborar i mantenir actualitzat el mapa de riscs potencials de la Comunitat Valenciana, i el catàleg de recursos propis i d'altri mobilitzables.   
g) Promoure i col·laborar en projectes d'estudi i d'investigació de tècniques operatives de prevenció i protecció de riscs catastròfics.   
Article vint-i-tres  
El Servei de Seguretat és l'encarregat de vigilar i custodiar els edificis i les instal·lacions de la Generalitat Valenciana, i si fa al cas, la coordinació i la resta de facultats previstes en relació amb les Policies Locals.   
Article vint-i-quatre  
El Servei d'Assumptes Judicials i Electorals és la unitat administrativa encarregada de promoure i organitzar l'exercici de les competències que en matèria de justícia i consultes populars i electorals té atribuïdes la Generalitat Valenciana.   
Correspon a aquest Servei:   
a) Tramitar els expedients per a instar les convocatòries per a cobrir les places vacants de Magistrats, Jutges, Secretaris Judicials i la resta de personal al servei de d'Administració de Justícia.   
b) Intervenir en la delimitació de les demarcacions territorials dels òrgans jurisdiccionals al seu territori i la localització de la capitalitat.   
c) Tramitar tot allò que faça referència al nomenament de Notaris i Registradors de la Propietat i Mercantils.   
d) Elaborar l'informe sobre les alteracions en les demarcacions corresponents a Notaris i Registradors de la Propietat i Mercantils, a petició de l'òrgan competent.   
e) Coordinar els estudis per a l'elaboració de les normes referents al dret civil valencià i les processals que deriven de les particularitats d'aquell.   
f) Gestionar les competències en matèria de consultes populars i processos electorals atribuïdes a la Generalitat Valenciana, i les campanyes institucionals per al foment del sufragi i el més ràpid i exacta coneixement dels resultats electorals, en coordinació amb la Direcció General de Relacions Informatives i Ciutadanes.   
Article vint-i-cinc  
El Servei d'Associacions i Espectacles és la unitat administrativa que té a càrrec tot allò que fa referència al règim jurídic i registre de fundacions no assignades expressament a altres departaments i associacions amb seu a la Comunitat Valenciana o que hi desplegaren principalment llurs activitats. Igualment, gestionarà les competències que, en matèria d?espectacles, té la Generalitat Valenciana. Exercirà la inspecció, vigilància, el requeriment i la proposta de sanció que s'escaiga en l'exercici de les competències abans esmentades.  
Secció 2a.  
De la Direcció General de Relacions Institucionals  
Article vint-i-sis  
La Direcció General de Relacions Institucionals té atribuïdes les relacions del Govern Valencià i la seua Administració amb les altres institucions de l?àmbit territorial de l'Estat, organismes internacionals i institucions en l'àmbit de la Comunitat Valenciana.   
Article vint-i-set  
La Direcció General de Relacions Institucionals s'estructura en les unitats següents:   
-El Servei de Relacions amb l'Estat i Organismes nacionals i Supranacionals.   
-El Servei de Relacions amb les Comunitats Autònomes i amb les Institucions de la Comunitat.   
Article vint-i-vuit  
El Servei de Relacions amb l'Estat i Organismes Nacionals i Supranacionals canalitza i instrumenta les relacions de la Generalitat Valenciana amb aquestes Entitats.   
Article vint-i-nou  
El Servei de Relacions amb les Comunitats Autònomes i amb les Institucions de la Comunitat canalitza les relacions de la Generalitat Valenciana amb les altres Comunitats Autònomes, així com amb les institucions i entitats públiques o privades que desplegaren les activitats en l'àmbit de la Comunitat Valenciana.   
CAPITOL III  
De la Subsecretaria de Govern  
Article trenta  
La Subsecretaria de Govern té com a funcions el suport a la tasca de Govern del President, la preparació de la documentació per a les reunions del Consell, tot presidint i coordinant les reunions de Secretaris Generals prèvies a les d'aquest a fi d'informar tècnicament i política sobre els assumptes a tractar, amb la transcripció dels acords adoptats pel Govern i l?assistència al Conseller Secretari d'aquest i a qui actue de portaveu en les referències públiques, ordenant, si convé, la publicació en el Diari Oficial de la Generalitat Valenciana de totes les disposicions i textos.   
El Subsecretari de Govern assumirà les funcions de la Secretaria General, i li correspondrà la gestió dels serveis generals i la direcció de personal de la Presidència.   
Secció 1a.  
De la Secretaria General  
Article trenta-u  
Corresponen a la Secretaria General les funcions de programació, organització, gestió de personal, coordinació de serveis, documentació, preparació dels Pressupostos i gestió dels serveis generals, així com l'activitat jurídica, econòmica i administrativa de la Presidència.   
Article trenta-dos  
Les unitats que integren la Secretaria General són:   
1. La Secretaria General Administrativa.   
2. El Gabinet Jurídic.   
Adscrita a la Secretaria General, que facilitarà el seu suport administratiu, queda articulada la Intervenció Delegada de la Generalitat Valenciana, sense perjudici de la seua dependència de la Conselleria d'Economia i Hisenda.   
Article trenta-dos  
La Secretaria General Administrativa té atribuïdes les funcions pròpies dels serveis generals de la Presidència i, especialment, la preparació i gestió pressupostària, registre, arxiu, control intern de personal, manteniment d'instal·lacions, parc mòbil, règim interior i coordinació dels serveis administratius.   
La Secretaria General Administrativa podrà delegar una unitat en cada Direcció General per a la tramitació dels assumptes generals.   
Article trenta-quatre  
En dependència de la Secretaria General Administrativa hi haurà:   
1. El Servei de Gestió Administrativa, al qual correspon la tramitació administrativa general de la Presidència i l'exercici de les atribucions en matèria de personal, el règim intern i el manteniment d'instal·lacions i vehicles i, en especial, els serveis centrals de registre i arxiu.   
2. El Servei de Règim Econòmic, que té a càrrec tota la tramitació i gestió econòmica de la Presidència i, en especial, la preparació i gestió pressupostària, la tramitació de documents de pagament i el moviment de fons.   
Article trenta-cinc  
El Gabinet Jurídic té les funcions següents:   
1. La representació i defensa en juí de la Generalitat Valenciana davant dels Tribunals de Justícia, l'assessoria jurídica del Govern i de l'Administració de la Generalitat Valenciana.   
2. La revisió, coordinació i, si convé, redacció de les disposicions generals.   
3. La prestació d'assistència jurídica a les distintes unitats, i l'emissió dels informes jurídics que li siguen requerits.   
4. Informar i assessorar en matèria de sancions i recursos que hagen de ser resolts en la Presidència.   
5. Informar preceptivament sobre totes les disposicions de caràcter general que emanen de l'Area del President o puguen afectar-la en l'estructura o funcionalitat.   
6. Les altres funcions atribuïdes pel Decret del Consell 73/1984, de 30 de juliol.   
Secció 2a.  
Del Secretariat del Govern  
Article trenta-sis  
El Secretariat del Govern actua com a òrgan de suport tècnic i administratiu al Subsecretari. El seu Director tindrà rang de Director General.   
Article trenta-set  
Les unitats que integren el Secretariat del Govern són:   
-La Secretaria Administrativa del Govern Valencià.   
-El Gabinet de Coordinació Interdepartamental.   
Article trenta-vuit  
La Secretaria Administrativa del Govern Valencià és la unitat que proporciona la infrastructura administrativa i atén la tramitació dels assumptes que hagen de ser considerats pel Govern. Li correspon la preparació de l'Ordre del dia, tramitació de les convocatòries, l'elaboració i custodia de les actes, la tramitació des de l'adopció dels acords fins a la comunicació a les Conselleries, la transcripció dels acords, així com l'expedició de certificacions i comunicacions.   
Alhora, li correspon la revisió i tramitació de les disposicions i documents per tal d'ordenar-ne la publicació en el Diari Oficial de la Generalitat Valenciana.   
Article trenta-nou  
El Gabinet de Coordinació Interdepartamental té a càrrec la tasca de coordinació dels distints departaments i unitats de l'Administració de la Generalitat Valenciana; en especial, té les funcions següents: la infrastructura administrativa i la secretaria de totes les Comissions Interdepartamentals i les Comissions Delegades del Govern Valencià, en cas que se n'establesquen, el seguiment i la coordinació de les altres matèries de diverses àrees sectorials que no vinguen coordinades a través de Comissions Delegades o Interdepartamentals.   
CAPITOL IV  
De la Inspecció General de Serveis  
Secció 1a.  
De les competències i funcions de la  
Inspecció General de Serveis  
Article quaranta  
La Inspecció General de Serveis és l'òrgan que té com a objectiu el seguiment i control de totes les activitats, programes i serveis de l'Administració Autonòmica Valenciana i dels organismes i entitats que en depenen, sense perjudici de les facultats d'inspecció que la Llei de Govern Valencià atorga als responsables dels Departaments o Conselleries.   
Article quaranta-u  
Són funcions pròpies de la Inspecció General de Serveis les següents:   
a) Supervisar l'organització i el funcionament administratiu de tots els serveis, centres i dependències dels Departaments o Conselleries del Govern Valencià.   
b) Investigar la possible existència d'infraccions en el desplegament del procediment administratiu de les quals es puguen derivar responsabilitats individuals, així com qualsevol irregularitat que es produesca en el funcionament general dels serveis.   
c) Proposar a l'òrgan competent la incoació d'expedients disciplinaris quan de les investigacions i informacions prèvies realitzades hom puga deduir infracció greu per part d'algun funcionari de l'Administració Valenciana.   
d) Elaborar informes en què es diagnostiquen i analitzen les causes que motivo els recursos, les queixes i reclamacions dels administrats.   
e) Comprovar el compliment de plans d'actuació de l'Administració i el grau de coordinació dels que afecten diversos òrgans, tot i verificant si els resultats obtinguts s'ajusten als objectius proposats.   
f) Proposar a l'òrgan competent les modificacions que es consideren oportunes en l'estructura i funcionament dels serveis, com a conseqüència del control efectuat.   
g) Totes les altres que expressament li encomane el President.   
Article quaranta-dos  
1. Per a l'exercici de les funcions relacionades en l'article anterior, la Inspecció General de Serveis tindrà les facultats següents:   
a) Convocar a reunions de treball i informatives els càrrecs de nivell directiu i funcionaris de nivell administratiu de tots els Departaments, a través dels Consellers respectius.   
b) Visitar tots els Departaments, Serveis Centres i Entitats dependents del Govern Valencià, i en retrà compte, en cada cas, al Conseller responsable d'aquests.   
c) Recaptar tots els informes, documents i antecedents que estime necessaris per al desenvolupament de la seua activitat.   
2. Tots els Departaments, Serveis, Centres i Entitats del Govern Valencià, en les relacions amb la Inspecció General de Serveis, observaran les prescripcions següents:   
a) Les distintes autoritats i funcionaris hauran de prestar tota l'ajuda i cooperació que els Inspectors de Serveis necessiten en l'exercici de la seua funció, tot posant a la seua disposició els mitjans personals i materials necessaris.   
b) Els responsables dels Departaments i les altres autoritats a què pertoquen funcions ordinàries de vigilància i fiscalització, posaran en coneixement de la Inspecció General de Serveis els fets que consideren que han de ser objecte d'inspecció.   
c) Els funcionaris de les Inspeccions especialitzades o externes dels Departaments del Govern Valencià posaran en coneixement de la Inspecció General de Serveis qualsevol irregularitat greu que detecten en el funcionament administratiu dels Serveis, i prendran les mesures preventives que estimen necessàries en cada cas, i qualssevol altres per a les quals estiguen legalment facultats.   
Secció 2a.  
De les unitats que integren la Inspecció General de Serveis  
Article quaranta-tres  
La Inspecció General de Serveis estarà constituïda per:   
l. L'Inspector General de Serveis, amb rang de Subsecretari, que dependrà directament del President de la Generalitat Valenciana.   
2. El Director del Gabinet Tècnic de la Inspecció, amb rang de Director General, les funcions del qual seran les següents:   
a) Recaptar, recopilar i sistematitzar tota la informació necessària per a l'exercici de la funció inspectora.   
b) El suport tècnic a l'acció inspectora quan la complexitat o especialització de la matèria així ho demane.   
c) Elaborar la Memòria anual d'activitats en col·laboració amb el Secretari de la Inspecció General de Serveis.   
Per a l'exercici de les funcions esmentades el Gabinet comptarà amb experts en els diferents sectors de l?Administració Pública, que ostentaran el nivell administratiu de Cap de Servei.   
3. El Secretari de la Inspecció General de Serveis, les funcions del qual seran les següents:   
a) Elaborar i proposar, en col·laboració amb el Director del Gabinet Tècnic de la Inspecció, el Pla anual d'activitats, i les normes d'actuació dels Inspectors de Serveis.   
b) Dirigir i coordinar la labor dels Inspectors de Serveis, i visar-ne els informes i les propostes abans d'elevar-los a l'Inspector General de Serveis.   
c) Les actuacions directes d'Inspecció que crega convenients o li encomane l'Inspector General de serveis.   
4. Els Inspectors de Serveis, que duran a terme les actuacions directes d'inspecció d'acord amb les normes legals vigents i als procediments i instruccions dictats per l'Inspector General de Serveis.   
Els llocs de Caps de Serveis i d'Inspectors de Serveis seran coberts pel sistema de lliure designació, amb convocatòria pública prèvia.   
Article quaranta-quatre  
A proposta de l'Inspector General de Serveis, el President podrà nomenar inspectors extraordinaris per a aquells assumptes la naturalesa i circumstàncies dels quals així ho requeresquen.   
Article quaranta-cinc  
Les visites d'inspecció es duran a terme d'acord amb el Pla anual aprovat per l'Inspector General de Serveis i, en tot cas, per impulsió d?ofici en els diferents supòsits d'iniciativa pròpia, orde superior, moció raonada dels subordinats o denúncia.   
Títol III  
Dels Serveis de la Presidència en altres Conselleries  
Article quaranta-sis  
La presidència en matèries de la seua competència, tindrà serveis sota la seua dependència ubicats i, en el seu cas, integrats en l'estructura de les diverses Conselleries.   
Article quaranta-set  
Els serveis jurídics de les distintes Conselleries, sense perjudici de la seua adscripció orgànica a cada una de elles, actuaran en el exercici de les seues funcions sota la dependència i coordinació del Gabinet Jurídic de la Presidència i sotmesos a les instruccions emanades del mateix, el Cap podrà convocar els altres Caps o encarregats d'aquests serveis jurídics a reunions, periòdiques o no, i sol·licitar totes les dades i antecedents necessaris en relació amb els expedients en qui intervenga.   
Títol IV  
Article quaranta-vuit  
Per a l'exercici de les seues actuacions, la Presidència s'organitzarà en unitats d'àmbit territorial inferior al de la Comunitat Autònoma.   
DISPOSICIONS ADDICIONALS  
Primera  
Les Inspeccions Generals de Serveis existents en les estructures orgàniques de les Conselleries d'Economia i Hisenda de Cultura, Educació i Ciència, d'Obres Públiques, Urbanisme i Transports i d'Indústria, Comerç i Turisme, i les anteriors de Governació i de Sanitat, Seguretat Social i Treball, quedaran suprimides i llurs funcions seran assumides per la Inspecció General de Serveis a què fa referència aquest Decret.   
Segona  
La intervenció en interpel·lacions i preguntes efectuades a l'empar dels articles 137 i 142 del Reglament de les Corts Valencianes, sobre matèries pròpies de la competència de l'àrea de la Presidència, serà assumida pel membre del Consell que n'ostente la representació davant la Junta de Portaveus de les Corts Valencianes.  
Les compareixences informatives davant les Corts Valencianes, a l'empar del que preveuen els articles 156 i 157 del seu Reglament, en tant que afecten matèries pròpies de la competència executiva de l'àrea de la Presidència, podran ser encomanades al membre del Consell que n'ostente la representació en la Junta de Portaveus.   
DISPOSICIONS FINALS  
Primera  
Queda derogada l'Ordre del 7 de juny de 1985, de la Conselleria de la Presidència, per la qual era aprovat el text refós del Reglament Orgànic i Funcional de la Conselleria de la Presidència, i qualsevol altra disposició de rang igual o inferior, en tant que s'opose a les disposicions d'aquest Decret.   
Segona  
Aquest Decret entrarà en vigor el mateix dia en què siga publicat al Diari Oficial de la Generalitat Valenciana   
València, a 4 d'octubre de 1985.   
El President de la Generalitat  
JOAN LERMA I BLASCO


Còpia Permalink ELI